次韻鄭維心遊西余山
作者：葛勝仲
朝代：宋

paragraphs: 雲巘瓌奇甲震州，不須幽境更旁捜。
從來知是通侯國，此段方從勝客遊。
閏歲春遲空水樹，雨時溪漲失沙洲。
吾衰久矣欲何適，更爲前山一上樓。
顧余峰好鏁雲烟，入寺窺臨信所傳。
衣袒右肩從衲子，屐除前齒陟山巔。
一杯相屬真宜釂，四者難并偶幸全。
亭號弄雲誰作記，紫樞當日筆如椽。